Diskors ta' Sofar: Alla hu għaref Imbagħad wieġeb Sofar in-Nagħmi u qal: "Se jitħalla bla tweġiba dan il-lablabi? Jaqaw min jgħid ħafna jieħu raġun? Taħseb int li se jsikket in-nies tpaċpiċek? Se tibqa' żżeblaħ u ma jċanfrek ħadd? Int tgħid: 'Safi t-tagħlim tiegħi, bla ħtija jien quddiem Alla.' Mhux li kien jitkellem Alla u jiftaħ miegħek fommu! Li kien jurik il-misteri ta' għerfu, li huma tqal biex tifhimhom, kont tagħraf kemm iħallsek inqas milli ħaqqu dnubek! Taħseb inti li se tikxef il-misteru ta' Alla, jew tilħaq it-tarf ta' Xaddaj? Hu ogħla mis-smewwiet: kif se tilħqu? Hu aktar fond mill-Qiegħ: x'taf int bħalek? Jgħaddiha l-art minn tulu, u l-baħar mill-wisa' tiegħu. Jekk jiġi jaqbad u jarresta 'l xi ħadd u għall-ħaqq isejjaħlu, min iżommu? Hu jaf min huma l-bnedmin qarrieqa, jara l-ħażen u jiżnu sewwa. Iżda l-iblah idaħħal f'moħħu meta l-ħmar selvaġġ jitwieled mans. Jekk iddawwar lejn Alla qalbek, u tiftaħ lejh idejk; jekk tbiegħed minn idejk il-ħażen, u ma tħallix jgħammar id-dnewwa f'darek, tkun tista' terfa' wiċċek bla mistħija, tkun fis-sod u ma jkollokx mniex tibża'. Għax int tinsieh in-niket tiegħek, jew tiftakru bħal ilma li għadda. Aktar mid-dawl ta' nofsinhar tkun tiddi ħajtek; għalik id-dlam ikun bħas-sebħ. Moħħok mistrieħ għall-ġejjieni tiegħek, hemm x'jagħmillek tajjeb u torqod fil-kwiet. Timtedd u ħadd ma jqajmek, u ħafna jżiegħlu bik. Iżda l-ħżiena jinfnewlhom għajnejhom, ma jkollhomx aktar fejn jagħtu rashom, il-mewt biss it-tama tagħhom."